open-index/open-wikipedia-markdown huggingface dataset:
Pienitehoinen mopo

**Pienitehoinen mopo** eli **moottoroitu polkupyörä** on tavallisesti kaksipyöräinen polkimin varustettu mopo.  Se kuuluu EU:ssa ajoneuvoluokkaan *L1e-A*, jolloin sen sallittu nopeus on enintään 25 kilometriä tunnissa ja moottorin teho enintään 1 kW. Moottoroiduiksi polkupyöriksi luokitellaan myös kolmi- ja nelipyöräiset ajoneuvot, jos ne täyttävät luokan muut ehdot.

Suomessa pienitehoista mopoa saa kuljettaa 15 vuotta täyttänyt ilman mopokorttia. Pienitehoista mopoa eli moottoroitua polkupyörää ei tarvitse katsastaa tai rekisteröidä, mutta moottoriajoneuvona sille tarvitaan liikennevakuutus. Moottoroitu polkupyörä sai vuoden 2016 alussa voimaan tulleen lain mukaisesti luokituksen L1e-A. Moottoroidun polkupyörän maksimiteho on 1kW. Sitä ei ennen vuotta 2016 tarvinnut edes vakuuttaa, koska sitä ei luokiteltu moottoriajoneuvoksi. Vuoteen 1995 asti mopoissa käytössä ollutta *vakuutuskilpeä* siihen ei myöskään saa huolimatta vakuutuksesta, joten se on vakuutettunakin kilvetön.

EU-direktiivin mukaan moottorilla varustettu polkupyörä voi olla myös kolmi- tai nelipyöräinen. Esimerkiksi suomalaisvalmisteinen Scouter LMV on tähän ajoneuvoluokkaan kuuluva nelipyöräinen sähköajoneuvo.

Toisaalta Suomen ajoneuvolain mukaan *polkupyöräksi katsotaan myös sellainen enintään 250 W:n tehoisella sähkömoottorilla varustettu ajoneuvo, jonka moottori toimii vain poljettaessa ja kytkeytyy toiminnasta viimeistään nopeuden saavuttaessa 25 kilometriä tunnissa.* Tällaisia ajoneuvoja pidetään ajoneuvolain mukaan moottorittomina ajoneuvoina. Tämä tarkoittaa, että alle 250 W:n tehoisella polkemista avustavalla sähkömoottorilla varustettuja polkupyöriä ei tarvitse vakuuttaa eikä niiden kanssa tarvitse käyttää kypärää. Tähän erikoistapaukseen lukeutuvat useimmat sähköpolkupyörät.

Toinen Suomen lainsäädännön erikoistapaus on  kevyt sähköajoneuvo, johon kuuluu pienitehoinen sähkömopo, jossa ei ole polkimia. Niidenkin huippunopeus on rajoitettu 25 km/h:iin, ja teho 1000 wattiin, mutta liikennevakuutuspakko koskee vain yli 25 kg painavia yksilöitä.

Pienitehoinen mopo vastaa Ruotsin klass II -mopoa ja Alankomaiden *snorfiets*-mopoluokkaa. Suomessa pienitehoisella mopolla kuljettaessa on käytettävä kypärää, mutta lain mukaan kuljettaja on vapautettu mopokypärän käyttöpakosta, jos polkupyörän massa on enintään 35 kilogrammaa ja moottorin nimellisteho enintään yksi kilowatti (28.12.2018/1310, 6 §). Myös Ruotsissa riittää pyöräilykypärä. Alankomaissa *snorfietsiä* kuljetettaessa ei ole pakko käyttää kypärää.

## Lähteet
Timo Stavitski

**Timo Stavitski** (s. 17. heinäkuuta 1999 Kirkkonummi) on suomalainen jalkapalloilija, joka edustaa Allsvenskanissa pelaavaa Mjällbyä. Pelipaikaltaan hän on oikea laitalinkki. Stavitskilla on myös Venäjän kansalaisuus.

## Ura
Stavitski aloitti jalkapallon Kyrkslätt IF:ssä, josta siirtyi Helsingin Jalkapalloklubin B-junioreihin. Hän pelasi ensimmäiset miesten ottelunsa Kakkosen kaudella 2016 Klubi 04:ssä. Marraskuussa 2016 hän siirtyi Rovaniemen Palloseuraan yksivuotisella sopimuksella, joka sisälsi option toisesta kaudesta. Stavitski oli avauskokoonpanossa ja teki maalin ensimmäisessä Veikkausliigan ottelussaan 12. huhtikuuta 2017, kun RoPS hävisi vieraskentällä Interille 2–6. Hän pelasi RoPS:issa kaudella 2017 kaikkiaan 29 liigaottelua ja teki niissä kolme maalia.

Tammikuussa 2018 Stavitski siirtyi Ranskan pääsarjassa pelaavaan Caeniin neljän vuoden pituisella sopimuksella. Siirtosumma oli 600 000 euroa. Caenin ohella myös Toulouse ja FC Barcelona tekivät Stavitskista tarjouksen. Hän debytoi Ranskan liigassa 16. tammikuuta ottelussa Bordeaux'ta vastaan. Ensimmäisen maalinsa Ranskassa Stavitski teki Ranskan Cupin ottelussa Metziä vastaan 7. helmikuuta 2018. Elokuussa 2018 Stavitski siirtyi lainalle kroatialaiseen NK Osijekiin mutta ei päässyt siellä syyskaudella pelaamaan kuin yhden cup-ottelun. Helmikuussa 2019 Stavitski siirtyi takaisin RoPS:n riveihin heinäkuuhun asti ulottuvalla lainasopimuksella. Huhtikuussa 2019 Stavitski kuitenkin palasi loukkaantumisen vuoksi takaisin Caeniin. Kesällä 2020 Stavitski siirtyi yhden kauden mittaisella lainasopimuksella Hollannin toisen sarjatason Eerste divisien MVV Maastrichtiin, jossa hän sai tililleen 13 ottelua. Tammikuussa 2022 Caen ilmoitti, että Stavitskin sopimus oli purettu yhteisymmärryksessä pelaajan kanssa. 

Joulukuussa 2022 FC Inter tiedotti tehneensä kauden 2023 kattavan sopimuksen Stavitskin kanssa. Elokuussa 2023 Stavitskin sopimusta jatkettiin vuodella, sisältäen option myös kaudesta 2025. Ensimmäisellä kaudellaan Stavitski pelasi 23 ottelua Veikkausliigassa, onnistuen maalinteossa kolmesti. Kaudella 2024 Stavitski pelasi Veikkausliigassa 19 ottelua ja teki viisi maalia.

Elokuussa 2024 Stavitski siirtyi vuoteen 2028 ulottuvalla sopimuksella Allsvenskaniin Mjällbyn joukkueeseen. Hän onnistui maalinteossa heti debyytissään IFK Norrköpingiä vastaan.

## Lähteet
Velttosara

**Velttosara** (*Carex laxa*) on sarakasvien heimoon kuuluva kasvilaji. Se on väritykseltään vaaleanvihreä ja sillä on suikertava juurakko. Velttosaran varret kasvavat yksittäin juurakon rönsyistä ja taipuvat ajan mittaan kaarelle. Velttosaran lehdet ovat sileitä sekä vaaleanvihreitä ja lehtien tyvitupet ovat kalvaanruskeita.

Velttosara on erilaistähkäinen saralaji, ja sen kukinto koostuu yhdestä hedetähkästä sekä yhdestä tai kahdesta emitähkästä. Emitähkät ovat poikkileikkaukseltaan pyöreitä ja roikkuvat erillään toisistaan. Emikukissa on kolme luottia. Tähkäsuomut ovat suunnilleen pullakoiden levyisiä, tylppäkärkisiä sekä väriltään vaalean punaruskeita ja kellertävän keskiosan omaavia. Pullakot ovat väriltään kalvaanvihreitä.

Velttosara kasvaa ravinteikkailla soilla märillä paikoilla, joilla on liikkuvaa pintavettä. Se kasvaa usein harvalukuisena siellä täällä korkeamman kasvillisuuden seassa, jolloin sitä voi olla vaikeaa havaita. Vaaleanvihreän yleisvärityksen, erillään roikkuvien emitähkien sekä leveiden, punaruskeiden tähkäsuomujen perusteella velttosara on kuitenkin helpohkosti erotettavissa muista saralajeista. Suomessa velttosaraa kasvaa harvinaisena pohjoisessa, lähinnä Pohjois-Pohjanmaan, Kainuun ja Lapin maakunnissa, ja velttosara on luokiteltu Suomessa silmälläpidettäväksi (NT) lajiksi.

Velttosaralla voi esiintyä pullakoissa velttosarannokea (*Anthracoidea laxae*).

## Lähteet

## Aiheesta muualla
* Laji.fi: Velttosara (''Carex laxa'')
* Kasviatlas 2018: Velttosaran (''Carex laxa'') levinneisyys Suomessa
* JSTOR Global Plants: ''Carex laxa'' 
* Integrated Taxonomic Information System (ITIS): ''Carex laxa'' 
* Global Biodiversity Information Facility (GBIF): ''Carex laxa'' 
* United States Department of Agriculture (USDA): ''Carex laxa'' 
* Flora of China: ''Carex laxa''
All-in-one

**All-in-one** (lyhyemmin **AIO**) on tietokone, jonka kaikki osat syöttölaitteita lukuun ottamatta on integroitu tietokoneen näyttöön. All-in-one-tietokone vie pöytäkonetta vähemmän tilaa eikä siinä tarvitse keskusyksikön ja näytön välille johtoja. All-in-one-tietokoneissa on yleensä pöytäkoneita huonompi laajennettavuus ja tehoton näytönohjain, joten ne eivät sovellu raskaaseen pelikäyttöön.

## Lähteet

## Aiheesta muualla
Peltephilus

**Peltephilus** on sukupuuttoon kuollut vyötiäissuku, joka eli oligoseenilta mioseenille Etelä-Amerikassa. Sen panssari koostui luulevyistä, jotka olivat järjestäytyneet vöiksi sen ruumiin ympärille, ja oli yhdistynyt alla olevaan nahkaan muodostaen joustavan suojaavan ”kuoren”.

*Peltephiluksen* kuonon pari pitkää kilpeä muodostivat kaksi luista sarvea, joiden luuydin, toisin kuin nykyisillä sorkkaeläimillä, ei ollut kallon luista ulkoneva kasvu. *Peltephiluksella* saattoi olla myös pari pienempiä sarvia edempänä kuonossa.

Vaikka *Peltephilusta* on perinteisesti pidetty lihansyöjänä suurten, kolmiomaisten hampaidensa vuoksi, Vizcaino ja Farina esittivät vuonna 1997 että se oli kasvinsyöjä.

## Lähteet
*
### Viitteet
J. Geils

**John Warren Geils Jr.** (20. helmikuuta 1946 New York, New York – 11. huhtikuuta 2017 Groton, Massachusetts) oli yhdysvaltalainen kitaristi ja J. Geils Bandin perustaja. 

Geils aloitti opinnot Northeastern Universityssa Bostonissa vuonna 1964 ja liittyi yliopiston marssiorkesteriin, jossa hän soitti trumpettia. Hän siirtyi Worcesterin polyteknilliseen instituuttiin (Worcester Polytechnic Institute) opiskelemaan koneenrakennusta. Vapaa-aikaansa Geils vietti Bostonin folk-clubeilla. 

Hän perusti J. Geils Blues Band -nimisen yhtyeen basisti Danny Kleinin ja huuliharppua soittaneen Richard Salwitzin (Magic Dick) kanssa. Yhtyeeseen liittyivät vuonna 1968 Peter Wolf ja rumpali Steve Bladd sekä viimeiseksi Seth Justman.

J. Geils Blues Band levytti alussa blues rock -vaikutteista musiikkia, kuten esimerkiksi vuonna 1970 julkaistu *The J. Geils Band* ja vuonna 1973 julkaistu *Bloodshot*. Myöhemmin yhtye siirtyi kaupallisempaan pop/rock-suuntaan ja levytti muun muassa albumit *Love Stinks* (1980) ja *Freeze Frame* (1981), jossa viimeksi mainitulla oli mukana tunnettu kappale "Centerfold". 

Yhtyeen hajottua vuonna 1985 Geils jätti säännöllisen esiintymisen ja työskenteli autojen parissa, joita hän oli harrastanut jo lapsena isänsä kanssa. Hän perusti KTR Motorsports -nimisen yrityksen, joka huolsi italialaisia automerkkejä, kuten Ferraria ja Maseratia. Hän myi yrityksen vuonna 1996. Geils omisti joukon 1919–1930 valmistettuja italialaisia urheiluautoja ja moottoripyöriä. Geils erosi vaimostaan vuonna 1999 oltuaan naimisissa 28 vuotta.  

Soolourallaan hän keskittyi varhaisten vuosiensa mieltymyksiin jazziin ja bluesiin. Hän yhdistyi jälleen Magic Dick & Jay Geils -nimisessä yhtyeessä entisen yhtyekaverinsa Magic Dickin kanssa ja soitti tämän kanssa omien sanojensa mukaan "Chicago-style bluesia ja classic jazzia". He julkaisivat kaksi albumia, *Bluestime* (1994) ja *Little Car Blues* (1996).

## Lähteet

*The Guardian
*El Pais
Välisara

**Välisara** (*Carex distans*) on sarakasvien heimoon kuuluva matalahko kasvilaji. Välisara kasvaa yleensä korkeintaan 40 cm korkeaksi ja se on kasvutavaltaan tiheään mätästävä. Välisaran varret ovat pystyjä ja lehtien tyvitupet ovat ruskeankeltaisia. Lehdet ovat sileitä ja harmaanvihertäviä sekä selvästi vartta lyhyempiä.

Välisara on erilaistähkäinen saralaji, ja sen kukinto koostuu yhdestä hedetähkästä sekä kahdesta tai kolmesta emitähkästä. Emitähkien tukilehdet ovat hyvin kehittyneitä ja muistuttavat tavallisia kasvulehtiä. Emitähkät ovat melko harvakukkaisia ja pystyjä sekä selvästi erillään toisistaan. Emikukat ovat kolmeluottisia. Tähkäsuomut ovat teräväkärkisiä sekä väriltään ruskehtavia ja vihreän keskisuonen omaavia. Pullakot ovat väriltään kellanvihreitä tai kellanruskeita, kaksi karkeapiirteistä suonta ja selvän suuodan omaavia.

Välisara kasvaa harvakseltaan merenrantaniityillä. Suomessa välisaraa kasvaa vain Ahvenanmaalla.

Välisara on melko omannäköisensä saralaji, ja se muistuttaa eniten täpläsaraa (*Carex punctata*). Täpläsaran lehdet ovat kuitenkin pidemmät, suunnilleen varrenpituiset ja pullakot suonettomat. Täpläsaran pullakot tulevat tuleentuessaan myös pienitäpläisiksi.

Ensimmäisen kerran välisara on löydetty Gotlannista, ja tuo löytö on julkaistu vuonna 1803.

## Lähteet
* 
* Laji.fi: Välisara (''Carex distans'')
* Den virtuella floran: Glesstarr (''Carex distans'') 

### Viitteet
From Me to You (kappale)

**From Me to You** on The Beatles -yhtyeen vuonna 1963 julkaistu kappale ja ensimmäinen Britannian listaykköseksi noussut single. Se ylsi kärkeen Britannian jokaisella listalla. Yhdysvalloissa singlen julkaisi Vee-Jay Records, ja se nousi Billboard Hot 100 -listan 116:nneksi.

## Lähteet
Badge

**Badge** on brittiläisen rockyhtye Creamin kappale, joka julkaistiin yhtyeen viimeisellä albumilla *[[Goodbye]]* vuonna 1969. Kappaleen on säveltänyt Eric Clapton ja George Harrison, joka soittaa siinä rytmikitaraa. Badge oli pieni hitti Yhdysvalloissa, jossa se saavutti korkeimmillaan paikan 60 Billboard Hot 100 -listalla singlejulkaisuna vuoden 1969 huhtikuussa. Single menestyi paljon paremmin Isossa-Britanniassa, jossa se saavutti aseman 18.

## Julkaisu
Kappale julkaistiin yhtyeen postuumisti ilmestyneellä albumilla *Goodbye *vuonna 1969. Kappale julkaistiin myös singlenä, jonka B-puolella oli kappale *What a Bringdown*.

## Kokoonpano
* Eric Clapton – kitara ja laulu
* Jack Bruce – basso ja taustalaulu
* Ginger Baker – rummut
* Felix Pappalardi – piano ja mellotron
* George Harrison (salanimellä "*L’Angelo Misterioso*") – rytmikitara

## Lähteet
Kattokattara

**Kattokattara** (*Anisantha tectorum*, syn. *Bromus tectorum*) on yksivuotinen viuhkakattaroihin (*Anisantha*) kuuluva heinäkasvilaji ja se kasvaa noin 20–60 senttimetriä korkeaksi. Kattokattaran kukinto on vihreä tai violetinvivahteinen röyhy, joka on useimmiten toispuoleinen. Röyhyn tähkylät ovat 2–3 cm pitkiä ja kussakin tähkylässä on viidestä yhdeksään kukkaa sekä selvästi näkyvä vihne.

Suomessa kattokattara on harvinainen. Uusimmat havainnot siitä ovat lähinnä pääkaupunkiseudulta sekä Turun, Joensuun, Kajaanin ja Oulun seuduilta. Vanhempia havaintoja on myös muualta maasta.

## Lähteet

## Aiheesta muualla
* Suomen Lajitietokeskus: Kattokattara (''Anisantha tectorum'')
* Luopioisten kasvisto: Kattokattara (''Anisantha tectorum'')
* ITIS: ''Bromus tectorum'' 
* United States Department of Agriculture (USDA): ''Bromus tectorum'' 
* Flora of China: ''Bromus tectorum''
Toni Tahvanainen

**Toni Tahvanainen** (s. 30. marraskuuta 1991 Ilomantsi) on suomalainen jalkapalloilija, joka on pelipaikaltaan hyökkääjä. Tahvanainen on pelannut Veikkausliigassa JJK:n riveissä 21 ottelua sekä Ykkösessä 165 ottelua.

## Seurajoukkueet

Toni Tahvanainen nousi Ykkösessä pelanneen JIPPO:n edustusjoukkueeseen kaudella 2010. Tahvanainen pelasi viiden kauden aikana yhteensä 96 Ykkösen ottelua, ja hän teki JIPPO:n riveissä yhteensä 13 maalia. Viides ja viimeinen kausi JIPPO:ssa päättyi putoamiseen Kakkoseen. Kaudeksi 2015 Tahvanainen siirtyi Ykkösen AC Ouluun. Hän pelasi AC Oulun riveissä 23 Ykkösen ottelua, joissa teki viisi maalia.

Tahvanainen siirtyi kaudeksi 2016 Ykkösessä pelanneen JJK:n riveihin. Tahvanainen pelasi JJK:n paidassa 23 Ykkösen ottelua ja teki niissä viisi maalia. JJK voitti kaudella 2016 Ykkösen ja nousi seuraavaksi kaudeksi Veikkausliigaan. Tahvanainen debytoi Veikkausliigassa 8. huhtikuuta 2017 ottelussa IFK Mariehamn–JJK. Tahvanainen pelasi kaudella 2017 yhteensä 21 liigaottelua. Kauden ainoaksi jääneen maalin hän teki debyyttiottelussaan. JJK:n kausi 2017 päättyi putoamiseen takaisin Ykköseen.

Tahvanainen palasi takaisin Ykkösen AC Oulun riveihin kaudeksi 2018. Tahvanainen pelasi 23 Ykkösen ottelua ja teki niissä kolme maalia. Tahvanainen siirtyi kaudeksi 2019 Kolmosen FC Blackbirdiin.

## Lähteet

## Aiheesta muualla

* Toni Tahvanainen Palloliiton sivuilla 
* Toni Tahvanainen Veikkausliigan sivuilla
* Toni Tahvanainen Soccerwayn sivuilla
La Vie promise

**La Vie promise** (kansainvälisesti *Ghost River* tai *The Promised Life*) on vuonna 2002 ensi-iltansa saanut Olivier Dahanin ohjaama ja käsikirjoittama ranskalainen psykologinen draamaelokuva, jonka pääosissa ovat Isabelle Huppert, Pascal Greggory ja Maud Forget. Olivier Dahan käsikirjoitti elokuvan Agnès Fustier-Dahanin kanssa. Elokuvan tuottajana oli Éric Névé. *La Vie promise* kilpaili vuoden 2002 San Sebastiánin elokuvajuhlilla, missä Olivier Dahan oli ehdokkaana pääkilpailussa parhaan elokuvan Kultaisen simpukan saajaksi.

## Juoni

Sylvia (Isabelle Huppert) on 40-vuotias Nizzassa työskentelevä prostituoitu, jonka hylkäämä 14-vuotias Laurence-tytär (Maud Forget) saapuu yllättäen hänen asunnolleen tapaamaan biologista äitiään. Laurence vierailee äitinsä luona huonoon aikaan, sillä Sylvia on juuri silloin kahden sutenöörin pahoinpitelemänä. Kun Laurence puukottaa toisen sutenööreistä puolustaakseen Sylviaa, niin tyttären kuin äidinkin on paettava kaupungista maaseudulle. Sylvia yrittää löytää entisen aviomiehensä, jonka kanssa hänellä on 8-vuotias poika. Laurence sen sijaan yrittää löytää yhteyden äitiinsä tämän vastahakoisuudesta huolimatta. He tapaavat salaperäisen Joshua-nimisen karkulaisen (Pascal Greggory), joka liittyy heidän seuraansa. Sylvia kohtaa ongelmallisen menneisyytensä ja yrittää saada tolkkua elämästään.

## Näyttelijät

## Tuotanto
*La Vie promisen* kuvauspaikkoina olivat muun muassa Pariisi, Grenoblen kaupunki Isèressä, Nizzan kaupunki Alpes-Maritimesissä ja La Ciotatin kunta Bouches-du-Rhônessa. Elokuvan budjettina oli 4 970 000 euroa ja tuotantoyhtiönä La Chauve Souris. Elokuvaa oli tuottamassa myös muun muassa Bac Films, France 2 Cinéma, StudioCanal ja Rhône-Alpes Cinéma.

## Julkaisu ja vastaanotto
*La Vie promise* sai ensi-iltansa Ranskassa 4. syyskuuta 2002 ja oli Bac Filmsin teatterilevittämä. Elokuva keräsi Ranskassa teatterikierroksensa aikana 124 626 katsojaa.

Rotten Tomatoes -sivuston mukaan 45% kriitikoista on antanut elokuvalle positiivisen arvosanan 5,5/10 keskiarvolla. Keräys perustuu 22 arviointiin. 550 käyttäjästä 48% on antanut elokuvalle positiivisen arvosanan 3,2/5 keskiarvolla. Metacritic-sivuston mukaan 14 arvostelun perusteella elokuva on saanut 52 pistettä sadasta mahdollisesta. Internet Movie Databasen 628 käyttäjää on antanut elokuvalle keskiarvon 6,1/10.

*La Vie promise* julkaistiin Ranskassa DVD:lle 1. huhtikuuta 2003.

## Lähteet

## Aiheesta muualla
* 
* 
* 
* ''La Vie promise'' AlloCinéssä
Pyörtänökattara

**Pyörtänökattara** (*Bromus arvensis*) on töpökattaroihin (*Bromus*) kuuluva heinäkasvilaji. Se kasvaa noin 25–100 cm korkeaksi ja sen varsi on pyöreä ja kalju. Pyörtänökattaran lehdet ovat vihreitä, sileitä sekä karvallisia. Lehtituppi on noin kaksi kolmasosaa lehden pituudesta ja siinä on valkoinen tai kellertävä keskisuoni sekä selvästi näkyvä kieleke. Pyörtänökattaran kukinto on violetinvivahteinen, pyramidimainen ja harva röyhy. Röyhyn tähkylät ovat kapeita ja muodoltaan suikeita. Tähkylöissä on viidestä kolmeentoista kukkaa lomittain. Pyörtänökattaran hedelmä on jyvä.

Pyörtänökattara on harvinainen ja Suomessa siitä on havaintoja lähinnä eteläisestä Suomesta ennen 1960-lukua. 1960-luvulta ja sen jälkeen pyörtänökattarasta on Suomesta vain muutamia havaintoja eri puolilta Etelä- ja Keski-Suomea.

## Lähteet

## Aiheesta muualla
* Suomen Lajitietokeskus: Pyörtänökattara (''Bromus arvensis'')
* ITIS: ''Bromus arvensis'' 
* United States Department of Agriculture (USDA): ''Bromus arvensis'' 
* Flora of China: ''Bromus arvensis''
Eino Hirva

**Eino Olavi Hirva** (25. lokakuuta 1916 Sortavala – 2. lokakuuta 2004 Helsinki) oli suomalainen eversti, joka toimi ilmatorjunnan ja -puolustuksen eri tehtävissä sota-aikana ja sen jälkeen. 

Hirvan vanhemmat olivat ylijunailija Kaarlo Hellgren ja Juudit Saukkonen. Hänen puolisonsa vuodesta 1940 oli Liisa Vaartaja. Hirvan veljestä Reino Hirvasta tuli kenraali, Hirvan kolmesta pojasta taas everstiluutnantti Jaakko Hirva toimi isänsä tavoin ilmatorjunnan parissa.

Hirva tuli ylioppilaaksi Sortavalan lyseosta 1935 ja suoritti Kadettikoulun 20. kurssin 1938 ja Sotakorkeakoulun 1948. Talvisodassa hän toimi ilmatorjuntapatterin päällikkönä Tolvajärvellä, jatkosodassa patterinpäällikkönä, ilmatorjuntaupseerina, ilmatorjuntakomentajana ja ilmatorjuntapatteriston komentajana. Toimittuaan Ilmatorjuntarykmentti 2:ssa koulutusupseerina 1938–1940 Hirva työskenteli Ilmatorjuntakoulussa aliupseeri- ja upseerikurssien johtajana 1941–1947, Sotakorkeakoulun opettajana 1947–1953 ja Pääesikunnan ilmapuolustustoimistossa toimistoesiupseerina 1953–1956 ja toimistopäällikkönä 1956–1963. Ennen eroamistaan vakinaisesta palveluksesta 1965 hän oli Porin sotilaspiirin päällikkö 1963–1965. Sotilasuransa jälkeen Hirva toimi vielä Scan-Auto Oy:n hallinnollisena johtajana 1965–1977. Aktiivinen oman ammattialansa seuraaja ja kirjoittaja Hirva osallistui muun muassa *Upseerin käsikirjan* kaikkien osien kirjoittamiseen. Vuonna 1978 hänet kutsuttiin Ilmatorjuntasäätiön kunniajäseneksi.

Hirva ylennettiin reservin vänrikiksi 1936, vänrikiksi 1938, luutnantiksi 1940, kapteeniksi 1941, majuriksi 1946, everstiluutnantiksi 1956 ja everstiksi 1963.

## Lähteet
Kyösti Taanila

**Kyösti Taanila** (18. lokakuuta 1913 Nivala – 6. tammikuuta 1992 Varkaus) oli suomalainen opetusneuvos ja päätoimittaja. Taanila oli Varkaudessa ilmestyvän Warkauden Lehden päätoimittajana 1952–1978.

## Teoksia
* *Evankeliumi, ihmissuhteet ja aikamme ongelmat*. Varkaus 1972
* *Warkauden kirjapaino osakeyhtiö 1928-1978*. Varkaus 1978

## Toimitustöitä
* *Warkauden mieslaulajat 25 vuotta 22.III.1947* ; toim. Otto Karvonen, Ville Kurimo, Kyösti Taanila. Warkauden mieslaulajat, Varkaus 1947
* *Taanilan suvun vaiheita*. Taanilan sukuseura, Nivala 1985

## Lähteet

## Aiheesta muualla
* Jarkko Ambrusin : ''Sampoa ja sellua – Varkauden rakennemuutos Warkauden Lehden silmin 1975–1995'', Suomen historian pro gradu -tutkielma, Tampereen yliopisto 2009
Helinä-keiju (elokuva)

**Helinä-keiju** (*Tinker Bell*) on vuonna 2008 julkaistu animaatioelokuva. 

## Ääniroolit
### Suomenkieliset äänet

Muissa rooleissa: Jenni Sivonen, Petteri Halmela, Petrus Kähkönen, Henna Haverinen, Velimatti Ranta, Kiti Kokkonen, Rauno Ahonen & Miina Turunen.

Suomenkielisen dialogin on ohjannut Carla Rindell.

## Laulut
* *Keijujen kevätlaulu*
** Laulajat: Johanna Kurkela
* *Keijujen kevätlaulu 2*
** Laulajat: Johanna Kurkela, Amy Burgess, Pilvi Kekkonen, Nenna Leskinen 
* *Lentää sydän saa*
** Laulaja: Johanna Kurkela, Päivi Hilska, Sari Ann Moilanen
Taloudellinen ajaminen

**Taloudellinen ajaminen** on polttoainetta säästävä ajotapa. Koska ajoneuvoissa käytetään yleensä fossiilisia polttoaineita, taloudellinen ajaminen säästää rahan lisäksi ympäristöä.

## Perusteet
Taloudellinen ajaminen perustuu ajamiseen mahdollisimman tasaisella nopeudella. Jatkuvat kiihdytykset ja jarrutukset kuluttavat energiaa, joten niitä tulee välttää. Terävän jarruttamisen sijaan tulisi vähentää nopeutta ennakkoon aina, kun se on mahdollista. Myös reitin suunnittelussa kannattaa kiinnittää huomiota mahdollisiin ruuhkiin, jotka pakottavat tekemään kiihdytyksiä ja jarrutuksia. Taloudellista ajamista helpottavat myös ajoneuvon painon ja ilmanvastuksen vähentäminen, mihin auttaa käyttämättömän suksiboksin, kattotelineen, lumen ja turhien ajoneuvossa olevien tavaroiden poistaminen. Ajoneuvon rengaspaineen tulisi olla mahdollisimman suuri polttoaineen kulutuksen vähentämiseksi. Taloudelliseen ajamiseen kuuluu myös tyhjäkäynnin ja turhien lisälaitteiden käytön välttäminen. Talvisin ajoneuvon moottoria tulee esilämmittää ennen käyttöä.

## Lähteet
Dragon (lehti)

**Dragon** on ''Dungeons & Dragons'' -roolipelin ja -oheistuotteiden virallinen lehti, jota julkaisee Wizards of the Coast. Painettu lehti ilmestyi viimeisen kerran syyskuussa 2007, minkä jälkeen aloitettiin verkkolehden julkaiseminen.

Mobiililaitteille suunnattu *Dragon+* julkistettiin 2015.

## Lähteet
Lossen-toisiintuminen

**Lossen-toisiintuminen** on kemiallinen reaktio, jossa hydroksaamihapon johdannainen toisiintuu muodostaen isosyanaatteja. Reaktion raportoi ensimmäisen kerran saksalainen kemisti Wilhelm Lossen vuonna 1872 ja reaktio on nimetty hänen mukaansa.

## Reagenssit ja mekanismi
Lossen-toisiintuminen tapahtuu niin kutsutuille aktivoiduille hydroksaamihapoille, joita ovat hydroksaamihappojen asyyli-, sulfonyyli- ja fosforyylijohdannaiset. Sulfonyyli- tai fosforyylijohdannaiset ovat hieman asyylijohdannaisia reaktiivisempia. Reaktio tapahtuu kuumennettaessa näitä johdannaisia tai käsittelemällä johdannaisia laimealla emäsliuoksella. Reaktion mekanismin ensimmäisessä vaiheessa hydroksaamihappojohdannaisen typpiatomi luovuttaa protonin, jolloin muodostuu välivaiheena nitreeni. Tämä nitreeni toisiintuu muodostaen isosyanaatin. Mikäli reaktioseoksessa on vettä tai amiineja muodostuva isosyanaatti reagoi edelleen näiden kanssa muodostaen joko amiinin, jossa on yksi hiiliatomi vähemmän kuin alkuperäisessä hydroksaamihappojohdannaisessa, tai ureajohdannaisen.
:

Mekanismiltaan Lossen-toisiintuminen muistuttaa Hofmann- ja Curtius-toisiintumisia, mutta niistä poiketen se ei vaadi tapahtuakseen voimakkaita emäksiä tai hyvin korkeita lämpötiloja.

## Lähteet
Untitled Unmastered

**Untitled Unmastered** (tyyliteltynä **untitled unmastered.**) on rap-artisti Kendrick Lamarin vuonna 2016 julkaistu kokoelmalevy. Se koostuu demoista jotka äänitettiin samaan aikaan kun Lamar työsti ''To Pimp a Butterfly'' -albumiaan, joten kyseisen albumin tavoin kappaleissa on paljon politiikkaan liittyviä aiheita ja kokeilua jazzin ja avantgardemusiikin kanssa.

Albumi nousi Yhdysvalloissa Billboard 200 -listan ensimmäiselle sijalle. Suomessa se debytoi Suomen virallisen listan sijalla 26.

## Kappaleet
#
#
#
#
#
#
#
#

## Arvostelut
* Metacritic: 86/100
* Allmusic: 
* Soundi: 

## Lähteet
Aequornithes

**Aequornithes** on kladiin *[[Ardeae]]* kuuluva vesilintujen ryhmä. Se sisältää kuikkalinnut, pingviinilinnut, ulappalinnut, haikaralinnut, suulalinnut (*Suliiformes*) ja pelikaanilinnut, ja on luultavasti *[[Eurypygimorphae]]*-kladin sisarryhmä.

## Fylogenia
Kladogrammi Burleigh, J.G. *et al*. (2015) tutkimusten pohjalta:

## Lähteet
Semih Erden

**Semih Erden** (s. 28. heinäkuuta 1986 Istanbul) on turkkilainen koripalloilija.

Sentterinä pelaava Erden on edustanut kotimaansa seurojen lisäksi NBA- ja serbiajamontenegrolaisjoukkueita. NBA:han hänet varasi  60. vuorolla Boston Celtics, jonka lisäksi Erden pelasi NBA:ssa Cleveland Cavaliersissa. Euroopassa Erden voitti Serbia ja Montenegron mestaruuden vuonna 2005, Turkin mestaruuden vuosina 2007, 2008 ja 2010, Turkin cup-mestaruuden vuonna 2010 ja Turkin supercup-mestaruuden vuonna 2008. Hän on pelannut useasti Turkin pääsarjan tähdistöottelussa. Erden on pelannut myös Turkin miesten maajoukkueessa useissa MM- ja EM-kilpailuissa. Vuonna 2010 hän saavutti kotikisoissa Turkin mukana MM-hopeaa.

## Lähteet
* Profiili euroleague.net 
* Profiili tblstat.net 
* Semih Erden Stats  Basketball-Reference.com 

### Viitteet

## Aiheesta muualla

* Profiili FIBA
Kerem Gönlüm

**Kerem Gönlüm** (s. 22. marraskuuta 1977) on turkkilainen koripalloilija.

Isona laitahyökkääjänä tai sentterinä pelaava Gönlüm on edustanut koko uransa ajan kotimaansa seurajoukkueita ja pelannut niissä muun muassa Euroliigaa. Hän voitti Turkin mestaruuden vuosina 2001 ja 2007, Turkin cup-mestaruuden vuosina 2003, 2004, 2005, 2006, 2007 ja 2009 ja Turkin supercup-mestaruuden vuonna 2001. Hän pelasi useasti Turkin pääsarjan tähdistöottelussa. Gönlüm on pelannut myös Turkin miesten maajoukkueessa useissa MM- ja EM-kilpailuissa. Vuonna 2010 hän saavutti kotikisoissa Turkin mukana MM-hopeaa.

## Lähteet
* Profiili euroleague.net 
* Profiili tblstat.net 
* Gerem Gonlum Europe Stats Basketball-Reference.com 

### Viitteet

## Aiheesta muualla

* Profiili FIBA
Eino Kaikkonen

**Eino Kaikkonen** (s. 1945) on suomalainen opettaja ja runonlausuja.

Kaikkonen kävi Kajaanin lyseota ja opiskeli sen jälkeen  Kajaanin opettajaseminaarissa 1965–1969 valmistuen sieltä kansakoulunopettajaksi. Hän kirjoitti artikkeleita Kajaanissa vuosina 1969–1970 ilmestyneeseen Hihapuukko- underground-lehteen. Lehti ja sen päätoimittajana ollut Kaikkonen haastettiin syksyllä 1969 oikeuteen siveellisyyslain rikkomisesta lehden ns. "pornonumeron" vuoksi, mutta syytteet hylättiin hovioikeudessa. 

Kaikkonen toimi opettajana vuodesta 1969 alkaen. Hän oli suomalaisluokkien opettajana Tukholman Rinkebyssä 1985–1987 ja sen jälkeen opettajana Vantaalla Rautkallion koulussa 1988–1990 ja Kivistön koulussa vuodesta 1990 alkaen. Hän jäi eläkkeelle elokuussa 2012. Kaikkonen on kirjoittanut kulttuuriaiheista lehtiartikkeleita ja pitänyt runonlausuntaesityksiä.  Hän oli Pentti Haanpään seuran puheenjohtaja 1973-83 ja Suomen Arvostelijain Liiton (SARV) puheenjohtaja 1990-91.

## Lähteet

## Aiheesta muualla
* Jukka Kemppisen blogi 18.9.2011 : Epätieto
Bogdan Tanjević

**Bogdan Tanjević** (s. 13. helmikuuta 1947 Pljevlja, Montenegron ST, Jugoslavia) on bosnialaishertsegovinalais-italialainen, aikaisemmin jugoslavialainen, koripallovalmentaja ja aktiiviuransa lopettanut koripalloilija.

Pitkän ja menestyksekkään valmentajanuran tehnyt Tanjević on voittanut muun muassa Jugoslavian mestaruuden vuosina 1978, 1980 ja 2001, Italian mestaruuden vuonna 1996, Ranskan mestaruuden vuonna 2002, Turkin mestaruuden vuosina 2008 ja 2010, Italian cup-mestaruuden vuonna 1996, Jugoslavian cup-mestaruuden vuonna 2001, Turkin cup-mestaruuden vuonna 2010 ja Euroopan mestareiden cupin mestaruuden vuonna 1979. Hän valmensi Jugoslavian, Italian ja Turkin miesten maajoukkueet arvokisoissa mitaleille.

## Lähteet
* Profiili euroleague.net 
* Profiili  FIBA World Championships 2006 

### Viitteet

## Aiheesta muualla
George Ellis Burcaw

**George Ellis Burcaw** (13. heinäkuuta 1921 Houston, Texas, Yhdysvallat – 11. maaliskuuta 2017) oli yhdysvaltalainen museologi ja antropologi, joka on toiminut Yhdysvalloissa museonjohtajana ja kuraattorina sekä Idahon yliopiston museologian ja antropologian professorina.

George Burcaw syntyi 1921. Hänen vanhempansa olivat George Henry ja Mary Elizabeth Burcow. Hän valmistui Bachelor of Artsiksi Maryville Collegesta ja maisteriksi Idahon yliopistosta. Valmistumisen jälkeen hän teki jatko-opintoja Chicagon yliopistossa (1946–1948), Arizonan yliopistossa (1949–1950), Pariisin yliopistossa (1951–1952), Wisconsinin yliopistossa (1956) ja Pennsylvanian yliopistossa (1960).

Burcaw johti 1952–1958 Green Bayssä Nevillen julkista museota sekä toimi 1958–1962 Philadelphia Commercial Museumin pääkuraattorina ja 1962–1966 Coloradon osavaltionmuseoiden kuraattorina. Burcaw oli vuodesta 1966 eläköitymiseensä 1988 Idahon yliopiston museologian ja antropologian professorina. Hän on julkaissut useita kirjoja museologiasta ja antropologiasta. Burcaw’n tunnetuin teos on *Introduction to Museum Work* (1975), jossa hän hahmottelee museo- ja näyttelyteoriaa omien käytännön kokemustensa pohjalta.

## Lähteet
Any key

**Any key** on lähinnä internet-huumorissa esiintyvä kuvitteellinen tietokoneen näppäin. Se juontaa juurensa varhaisissa tietokoneissa esiintyneissä tekstissä ”Press **any key** to continue” (). Kehotus ymmärrettiin kuitenkin usein väärin ja käyttäjä alkoi etsiä näppäimistöstään *any key* -näppäintä, vaikka sitä ei ole.

## Lähteet

## Aiheesta muualla
Nyame

**Nyame** on länsiafrikkalainen taivaan jumala, kaiken olevaisen luoja, joka pysytteli erossa luomuksistaan. Hämähäkki Ananse kutoi taivaaseen ulottuvan langan ja pyysi Nyamea luomaan kuun ja auringon, jotta maan asukkaat voisivat nauttia päivästä ja yöstä.

## Lähteet
Iso-Pukki

**Iso-Pukki** () on saari Saaristomeren Pukinsalmessa, Turun Ruissalon ja Hirvensalon saarten välissä. Sen pinta-ala on 54 hehtaaria ja suurin pituus 1,1 kilometriä lounais-koillissuunnassa. Sen korkein kohta on noin 20 metriä merenpinnasta. Ison-Pukin koillispuolella on pienempi saari Pikku-Pukki.  Molemmat saaret kuuluvat Turun aluejaossa Ruissalon kaupunginosaan.

Saarella on monia vanhoja puuhuviloita Ruissalon tapaan. Iso-Pukki ja Pikku-Pukki muodostavatkin Ruissalon kanssa yhden valtakunnallisesti merkittäväksi luokitellun rakennetun kulttuuriympäristön Suomessa. Iso-Pukki on rajattu Natura-alueeksi toteutustapana maankäyttö- ja rakennuslaki.

## Historiaa
Vuosien 1830–1836 kirkonkirjojen mukaan saarella oli tuolloin Stora Bockholmen -niminen torppa, jonka aluetta koko saari oli. Myöhemmin saari jaettiin vuokratonteiksi, joille rakennettiin kesähuviloita. Ison-Pukin ja Pikku-Pukin nimien arvellaan tuleen siitä, että saariin on tuotu kesäisin lampaita ja vuohia laiduntamaan.

Vuoden 1917 palstajaossa Iso-Pukki jaettiin 13 palstaan, ja saarella on 1750-luvulta peräisin olevan Hirssaaren torpan lisäksi 12 huvilaa 1800-luvun loppupuoliskolta sekä 1900- ja 1910-luvuilta. 

1950- ja 1960-luvulla Isossa-Pukissa toimi kaksi vähävaraisten perheiden kansakouluikäisten lasten kesäsiirtolaa, joita hallinnoi Turun kaupungin lastensuojelulautakunta. Kaupungin kesäsiirtoloita oli lisäksi kolme Särkisalossa ja kaksi Ruissalossa.

## Lähteet
* Ruissalon hoito- ja käyttösuunnitelma , Turun kaupunki 2005. Viitattu 14.4.2017.
### Viitteet

## Kirjallisuutta
* Soiri-Snellman Helena. *Ruissalon huvilat. Turun Ruissalon, Iso-Pukin ja Pikku-Pukin saarien huviloiden rakennushistoria ja rakennusluettelo.* Turun Maakuntamuseo, 1985. .
Uuden-Seelannin kansallispuolue

**Uuden-Seelannin kansallispuolue** (, ) on keskusta-oikeistolainen poliittinen puolue Uudessa-Seelannissa. Kansallispuolue on toinen maan nykyisistä johtavista pääpuolueista Työväenpuolueen ohella.

Kansallispuolue perustettiin Wellingtonissa toukokuussa 1936, jolloin *Yhdistynyt puolue* () ja *Reformipuolue* yhdistyivät. Aiemmin puolueet olivat toimineet yhteistyössä muodostaen koalition.

Kansallispuolue ei onnistunut saavuttamaan enemmistöä syyskuun 2017 vaaleissa, minkä jälkeen puoluejohtaja Bill English ilmoitti eroavansa. Hänen seuraajakseen puolue valitsi helmikuussa 2018 Simon Bridgesin. Vuoden 2023 vaaleissa puolue sai 48 paikkaa.

## Lähteet

## Aiheesta muualla
* Uuden-Seelannin kansallispuolue
Hr. Ms. De Ruyter (1853)

**Hr. Ms. De Ruyter** oli Alankomaiden kuninkaallisen laivaston sotalaiva.

Alus tilattiin Vlissingenistä ja sen köli laskettiin 1831 74-tykkisenä linjalaivana. Alus muutettiin 54-tykkiseksi fregatiksi vuonna 1850 ja se laskettiin vesille 1853. Se muutettiin 45-tykkiseksi höyrykoneella varustetuksi potkurikäyttöiseksi alukseksi vuonna 1860 ja edelleen kolme vuotta myöhemmin ironcladiksi. Alus ei ollut onnistunut ja se romutettiin vuonna 1874.
 
## Lähteet
*

### Viitteet
Pikku-Pukki

**Pikku-Pukki** () on saari Saaristomeren Pukinsalmessa, Turun Ruissalon ja Hirvensalon saarten välissä. Sen pinta-ala on 3,6 hehtaaria ja suurin pituus 280 metriä itä-länsisuunnassa. Pikku-Pukin lounaispuolella on suurempi saari Iso-Pukki. Molemmat saaret kuuluvat Turun aluejaossa Ruissalon kaupunginosaan.

## Historiaa
1800-luvulla saaressa on ollut Lilla Bockholmen -niminen sepäntorppa. Ison-Pukin ja Pikku-Pukin nimien arvellaan tuleen siitä, että saariin on tuotu kesäisin lampaita ja vuohia laiduntamaan.

Iso-Pukki ja Pikku-Pukki muodostavat Ruissalon kanssa yhden valtakunnallisesti merkittäväksi luokitellun rakennetun kulttuuriympäristön Suomessa. Pikku-Pukissa ei ole vanhoja puuhuviloita Ruissalon ja Ison-Pukin tapaan, mutta siellä on Airisto Segelsällskap -pursiseuran ravintola vuodelta 1889 ja vuoden 1851 paikeilla rakennettu 250 hengen ”pitsipaviljonki”, joka toimii nykyisin Rosita Oy:n tilausravintolana. Yhtiö järjestää myös risteilyjä saareen yleisimmin 200-paikkaisella M/S Lilyllä, joka hoitaa myös reittiliikennettä Vepsän ulkoilusaareen.. 

Vielä 1950-luvulla Pikku-Pukin kesäravintolaan kuljettiin paljon omilla veneillä tai saaristolaivoilla, joiden lähtölaiturille Ruissaloon kulki Turun Kauppatorilta linja-auto. Ravintola oli suosittu ylioppilaiden lakkiaisillanvieton pitopaikka. 1960-luvun alussa ravintolanpitäjä lopetti ja tilalle tuli lasten kesäsiirtola.

Pikku-Pukin ja Hirvensalon Maanpään niemen välinen salmi on vain runsaat sata metriä leveä. Maanpään Seulussa lapsena kesäänsä viettäneet muistelevat uineensa salmen yli Pikku-Pukkiin jäätelölle. Kapeikossa on käyty meritaisteluja 1800-luvulla muun muassa ruotsalaisia vastaan.

## Lähteet

## Kirjallisuutta
* Soiri-Snellman Helena. *Ruissalon huvilat. Turun Ruissalon, Iso-Pukin ja Pikku-Pukin saarien huviloiden rakennushistoria ja rakennusluettelo.* Turun Maakuntamuseo, 1985. .
Kivisaari (täsmennyssivu)

Kivisaari voi tarkoittaa seuraavia asioita:

## Paikannimi
* Kivisaari (), Pietarissa oleva saari
* Kivisaari (), Helsingin edustalla sijaitseva saari.
## Sukunimi
* Esko Kivisaari (s. 1957), suomalainen yritysjohtaja
* Pasi Kivisaari (s. 1971), suomalainen Keskustan kansanedustaja ja rehtori
* Tuomas Kivisaari (s. 1979), suomalainen amerikkalaisen jalkapallon pelaaja
 

__DISAMBIG__
Paavo Lagerroos

**Paavo Arvi Lagerroos** (23. toukokuuta 1923 Pori – 11. tammikuuta 1997 Pori) oli suomalainen järjestösihteeri ja Suomen Kansan Demokraattisen Liiton kansanedustaja.

Lagerroosin vanhemmat olivat vuokraviljelijä Anton Julius Lagerroos ja Edla Sofia Rintala. Hän kävi kansakoulun ja 1936–1938 ammattikoulun. Lagerroos oli aluksi rakennustyömehenä Porissa. Hän oli sitten Suomen demokraattisen nuorisoliiton Kuopion piirin piirisihteerinä 1946–1947 ja Satakunnan ja Kainuun piirin piirisihteerinä. Vuodesta 1957 alkaen Lagerroos oli rakennustyömiehenä Kajaanissa ja hän oli Rakennustyöläisten liiton Kainuun aluejärjestön sihteerinä Kajaanissa 1960–1964. Viimeksi Lagerroos toimi Puuliiton toimitsijana Helsingissä 1971–1973 ja järjestösihteerinä 1974–1978.

Lagerroos oli kansanedustajana 1964–1970 Oulun läänin vaalipiiristä. Hän tuli eduskuntaan 20. toukokuuta 1964 SKDL:n Janne Mustosen tilalle. Lagerroos oli presidentin valitsijamiehenä vuoden 1968 presidentinvaaleissa. Hän oli Porin kaupunginvaltuuston jäsen 1951–1952 sekä Kajaanin maalaiskunnan kunnanvaltuuston ja kunnanhallituksen jäsen 1960–1971. Lagerroos oli Suomen Kommunistisen Puolueen , Kainuun maakuntaliiton ja Työläislasten tuki -yhdistyksen puheenjohtajana sekä kuului Suomen 4H-liiton valtuuskuntaan ja johtokuntaan.

Paavo Lagerroos oli naimisissa vuodesta 1953 toimistonhoitaja Irja-Liisa Pihkalan kanssa.

## Teoksia
* *Suomi-äidin vaihdevuodet*. Kirjayhtymä, Helsinki 1970
* *Luottamusmies* ; työryhmä Paavo Lagerroos ym. AY-tieto 5. Kansan sivistystyön liiton kirjeopisto, Helsinki 1973, 2. tark. painos 1974
* *Seikun sahan työntekijäin sairauskassan 100-vuotishistoriikki*. Seikun saha, Pori 1986
* *Porin eläkeläiset r.y. 1960 - 1990 : 30-vuotishistoriikki*. Porin eläkeläiset, Pori 1990
* *Porin elintarviketyöntekijät ry.:n osasto n:o 104 : 60-vuotishistoriikki*. Porin elintarviketyöntekijät, osasto 104, Pori 1994

## Lähteet
Soukan kappeli

**Soukan kappeli** on Espoon Soukassa sijaitseva kappeli. Rakennus sijaitsee osoitteessa Soukankuja 3 ja se on yksi Espoonlahden seurakunnan toimitiloista.

Soukan kappelin on suunnitellut arkkitehti Veijo Martikainen ja se valmistui 1978. Punatiilellä verhoiltu rakennus sijaitsee kallioisella tontilla vilkkaan kävelytien ja kadun välissä, vastapäätä Soukan koulua. Kappelin lisäksi kokonaisuuteen kuuluvat kellotorni, erikokoisia seurakuntasaleja ja muita toimitiloja sekä näiden väliin jäävä piha-alue. Rakennus peruskorjattiin vuonna 2003.

Kappelin sisäseinät ovat valkoiset ja ne on muurattu niin, että saumat muodostavat yhtenäiset pysty- ja vaakalinjat. Suuren osan alttariseinän alaosasta muodostaa paljas kalliopinta. Urkurakentamo Veikko Virtasen rakentamat urut valmistuivat vuonna 2006 ja ne on sijoitettu monimuotoisen kappelisalin takaosaan. Kappelissa on 150 istumapaikkaa.

## Kuvia Soukan kappelista

Tiedosto:Soukka Chapel 1.jpg|Soukan kappeli kadun puolelta.
Tiedosto:Soukka Chapel 2.jpg|Tämä kallio näkyy alttariseinän alaosassa.
Tiedosto:Soukka Chapel 3.jpg|Kappelin tiiliverhous korjattiin vuoden 2003 korjausten yhteydessä
Tiedosto:Soukka Chapel yard.jpg|Näkymä eteisaulan ikkunasta pihalle päin.
Tiedosto:Soukka Chapel 2021-09-15 General view.jpg|Kappeli sisältä alttaria kohti
Tiedosto:Soukka Chapel 2021-09-15 Organ.jpg|Urut ja kappelin takaseinää
Tiedosto:Soukka Chapel 2021-09-15 Altar.jpg|Lähikuva alttarista
Tiedosto:Soukka Chapel Soukan kappeli joulukuu 2025.jpg|Kappeli joulukuussa 2025


## Lähteet

## Aiheesta muualla
* Soukan kappeli Kirkko Espoossa - sivustolla
Barbara Cook

**Barbara Cook** (25. lokakuuta 1927 Atlanta, Georgia – 8. elokuuta 2017 New York, New York) oli yhdysvaltalainen laulaja ja näyttelijä. Hän tuli tunnetuksi 1950-luvun musikaaleista *[[Plain and Fancy]]* (1955), *[[Candide (musikaali)|Candide]]* (1956) ja *[[The Music Man]]* (1957), joista viimeksi mainitusta hän saavutti myös Tony-palkinnon. Hän jatkoi esiintymisiä pääasiassa teatterissa 1970-luvun puoliväliin asti, kunnes siirtyi kabaree- ja konserttilaulajaksi. Cook julkaisi lukuisia musiikkialbumeja.

## Lähteet
Mawu

**Mawu** on luojajumalatar Länsi-Afrikan fon-kansan luomiskertomuksessa. Ensin Mawu synnytti jumalat ja jumalattaret. Heihin kuuluivat Maan jumalat, joita hallitsi Mawun esikoispoika Da Zodji, ukkosen jumalat johtajanaan toinen poika Sogbo, ja meren jumalat, joita johti kolmas poika Agbè. Tämän jälkeen Mawu muovaili ihmiskunnan savesta. Oikeastaan Mawu on yhdistetty jumalolento: hänen toinen puoliskonsa on Lisa, ja kun heidät mainitaan yhdessä, he ovat kaksikasvoinen Mawu-Lisa. Mawu on Maan ja kuun jumalatar, Lisa taivaan ja auringon. Mawun silmät hohtavat heikkoa valoa ja saavat kuun loistamaan. Mawu huomasi, että ihmiset tarvitsivat paikan jossa elää, joten hän päätti luoda Maan kosmisen käärmeen, Aido-Hwedon avulla.

Mawu-Lisa on monimutkainen jumala, jonka silmiinpistävin piirre on kaksoisluonne. Tämä kaksoisjumala syntyi Nana-Bulukulle, Luojalle, joka edustaa myös naisten ja miesten kaksinaisuutta. Mawu on nainen, joka liittyy maapalloon, länteen, kuuhun, yöhön ja nousevaan aurinkoon liittyviin maailman näkökohtiin. Lisa on uros, joka edustaa taivasta, itää, aurinkoa, päivää ja laskevaa aurinkoa. Fyysisen maailman kaksinaisuuksien lisäksi Mawu-Lisa symboloi ihmisen elämän vastakkaisia puolia. Mawu, naisellinen periaate, heijastaa hedelmällisyyttä, äitiyttä, lempeyttä ja anteeksiantoa. Miespuolinen periaate Lisa heijastaa voimaa ja sitkeyttä. Mawu-Lisa ilmaisee yhdessä fyysisen maailman yhtenäisyyttä ja kaksinaisuutta.

## Lähteet
Pikkukorvakärsäkäs

**Pikkukorvakärsäkäs** (*Otiorhynchus ovatus*) on korvakärsäkkäiden (*Otiorhynchus*) sukuun kuuluva kovakuoriainen. Aikuinen pikkukorvakärsäkäs on lentokyvytön ja kooltaan 4-5,5&nbsp;mm. Sen keski- ja takaruumis on pyöreänsoikea ja kupera sekä väriltään kiiltävän musta tai mustanruskea. Pikkukorvakärsäkkään toukka on kooltaan 6&nbsp;mm ja väriltään kellanvalkea. Toukan pää on ruskea ja tyypillisesti käyrässä asennossa. Muna on väriltään kellanvalkea, pyöreä ja kooltaan 0,5&nbsp;mm. Pikkukorvakärsäkäs vioittaa toukkavaiheessa mansikkaa katkoen sen juuria ja kalvaen paksumpien juurien pintasolukkoa. Tämä aiheuttaa juurten kuihtumisen, jonka seurauksena koko kasvi ajan mittaan kuihtuu. Aikuiset pikkukorvakärsäkkäät syövät lehtiä, aiheuttaen lehtiin pyöreäreunaisia koloja ja joskus myös kukkia ja nuppuja. Pikkukorvakärsäkkään ravintokasveja ovat mansikka, villivadelma, hanhikit ja mesimarja.

Korvakärsäkkäiden lisääntyminen on partenogeneettista, joten lajilla ei esiinny lainkaan koiraita. Naaras munii mansikoiden tyville yhteensä useita satoja munia muutamasta pariinkymmeneen munaa samaan paikkaan.

Pikkukorvakärsäkästä voidaan biologisesti torjua levittämällä Heterorhabdites ja Steinernema sukujen (esim. Steinernema kraussei) loisankeroisia juuristoalueelle keväällä maan lämmettyä ja elokuussa. Kemiallisessa torjunnassa tehoaineina voidaan käyttää atsinfossimetyylia ja lambda-syhalotriinia sisältäviä torjunta-aineita.

## Lähteet

## Aiheesta muualla
*Laji.fi: Pikkukorvakärsäkäs (Otiorhynchus ovatus)
*Kasper: Pikkukorvakärsäkäs (''Otiorhynchus ovatus'')
*Ötökkätieto: Pikkukorvakärsäkäs (''Otiorhynchus ovatus'')
*Netsor: Mansikan tuholaiset, Pikkukorvakärsäkäs (Otiorhynchus ovatus) 
*ITIS: Otiorhynchus ovatus  
*Iowa State University, Bug Guide: Species Otiorhynchus ovatus - Strawberry Root Weevil 
*Forest Pest Insects in North America: Strawberry root weevil (''Otiorhynchus ovatus'')
*Plantwise: Strawberry root weevil (''Otiorhynchus ovatus'')
The Shirelles

**The Shirelles** oli vuosina 1957–1982 toiminut yhdysvaltalainen tyttöyhtye, jonka suurin suosio ajoittui 1960-luvun alkuun. Yhtyeen muodostivat koulukaverit Shirley Owens, Doris Coley, Addie Harris ja Beverly Lee. Shirelles esitti rhythm and bluesia, soulia, doo-wopia ja poppia. Yhtyeen kuuluisimpia hittejä ovat muun muassa Yhdysvaltain listaykkösiksi nousseet ”Will You Love Me Tomorrow” ja ”Soldier Boy”.

## Diskografia
### Studioalbumit
*	
*	
*	
*
*
*	
*	
*
*	
*
*
Aido-Hwedo

**Aido-Hwedo** on Dahomeyn fon-kansan kosminen käärme joka kannattelee Maata ja joissakin tarinoissa myös taivasta ja näkyy sateenkaarena. Luojajumalatar Mawu matkusti Aido-Hwedon suussa, ja yhdessä he antoivat Maalle suunnattoman kurpitsan muodon. Maan pintaan jäivät jäljet käärmeen kiemurtelevasta liikkeestä - joet, laaksot ja mäet. Luomistauoilla käärme ulosti, ja näin syntyivät vuoristot. Vähitellen kakka muuttui kiveksi, joka piilotti sisäänsä jalometallit. Maa kellui valtavassa meressä, joka täytti vielä suuremman kurpitsan. Vuorien paino teki Maasta liian raskaan, joten Mawu pyysi Aido-Hwedoa kietoutumaan sen ympärille ja pitelemään sitä ylhäällä, ettei Maa vajoaisi mereen. Aido-Hwedo oli mielissään saadessaan lekotella viileässä vedessä, sillä se ei pitänyt maaperän kuumuudesta. Enimmäkseen se makasi paikallaan, mutta vaihtoi välillä asentoaan aiheuttaen maanjäristyksen. Jonain päivänä Aido-Hwedo syö häntänsä, ja maailma vajoaa mereen.

## Lähteet

*
Zen Cafén diskografia

Tämä on **[[Zen Café]] -yhtyeen [[diskografia]]**.

## Albumit

### Studioalbumit

### Kokoelmat

## EP:t

## Singlet

Listasijoitukset ovat Suomen viralliselta singlelistalta (top 20), latauslistalta (top 30, vuodesta 2007 lähtien) ja radiolistalta (top 20 / top 100) sekä ''Rumba''-lehden 50 hittiä -listalta.

## DVD:t
* 2004 – *Sirkuksessa* (musiikki-DVD-listalla 3:s)

## Musiikkivideot
* 1996 – *Sella*
* 1998 – *Todella kaunis* (ohjannut Sökö Kaukoranta)
* 1999 – *Mies eikä poika enää* (ohj. Mikko Lehtinen)
* 2001 – *Mies jonka ympäriltä tuolit viedään* (ohj. Pasi Pauni)
* 2003 – *Piha ilman sadettajaa* (ohj. Pete Veijalainen)
* 2005 – *Taivas on kirkas ja napakka* (ohj. Pete Veijalainen)
* 2006 – *Stop* (ohj. Pete Veijalainen, Jukka Rouhuvirta)

## Lähteet

## Aiheesta muualla
* Zen Cafén diskografia Discogs-sivustolla
Hillel

**Hillel** () oli johtava rabbi ja patriarkka juutalaisten toisen temppelin kaudella. Hän vaikutti Jerusalemissa, jonne hän perusti juutalaisen lain tulkinnan koulukunnan. Hänen vaikutusvaltansa oli huipussaan noin vuonna 40 eaa.

Hillel sai koulutuksensa Babyloniassa ja muutti Palestiinaan voidakseen opiskella Jerusalemissa. Hän saavutti siellä huomattavan maineen ja perusti lain määräysten tulkintaan keskittyvän koulun, jonka kilpailija oli Šammain koulu. Näistä kahdesta rabbista Hillel oli määräyksissään lempeämpi. Hän puolusti köyhiä ja korosti tasa-arvoisuutta opiskelussa, ja Hillelin ajalla oppineisuuden tavoittelusta alkoi tulla juutalaisille tapa palvella Jumalaa. Hillelin aikana myös rabbien arvovalta ja asema vahvistuivat merkittävästi juutalaisuudessa.

Hilleliä pidettiin paitsi suurena oppineena, joka sitoutui aina Tooraan, myös esikuvana kärsivällisyydessä ja nöyryydessä. Hillelin tunnettu juutalaisuuden määritelmä oli: ”Älä tee muille sitä, mikä sinusta on pahaa; kaikki muu on kommentaaria.”

Hillelin seuraajat jatkoivat Palestiinan juutalaisyhteisön patriarkan asemassa aina 400-luvulle jaa.

## Lähteet
Olodumare

**Olodumare** on Nigerian jorubien tarussa taivaan jumala. Hän lähetti poikansa Obatalan luomaan maa. Mukaan tämä sai pussillisen multaa, kanan ja palmun. Mullan Obatala sirotteli veteen, näin syntyi maaperä. Kanan hän nosti sen päälle. Valkoinen kana kuopsutteli maata, ja näin syntyi Afrikka. Myöhemmin Obatala muovaili ihmiset savesta. Heille taivaan jumalan poika lahjoitti palmun, josta sai mehua, öljyä ja pähkinöitä. Joidenkin tarinoiden mukaan Obatala (Valkoisen kankaan kuningas) perusti Ifen, jorubien ensimmäisen kaupungin. Hänen avujansa olivat puhtaus, rehellisyys ja rauha.

## Lähteet
Honor 8

**Honor 8** on Huawein valmistama älypuhelin. Se on Suomessa suositun Honor 7:n seuraaja. Honor 8 esiteltiin Kiinassa heinäkuun 2016 alussa, mutta Euroopassa vasta 24. elokuuta.

## Ominaisuudet
Honor 8 käyttää Androidiin pohjautuvaa Emotion UI 5.0 -käyttöliittymää. Puhelimessa on kahdeksanytiminen (4 × 2,3 GHz & 4 × 1,8 GHz) Kirin 950 -järjestelmäpiiri. Honor 8:ssa on 5,2 tuuman LCD IPS -näyttö, jonka tarkkuus on 1&nbsp;920 × 1&nbsp;080 pikseliä. Honor 8:ssa on kaksi 12 megapikselin kameraa, joista toinen tallentaa värikuvia ja toinen vain mustavalkokuvia. Yhdistämällä molempien kameroiden kuvat puhelin pyrkii tallentamaan yhteen kuvaan enemmän yksityiskohtia ja valoa. Honor 8:ssa on USB Type-C-liitäntä, joka on kuitenkin vanhaa USB 2.0 -tyyppiä. Honor 8 ei ole vesitiivis eikä siinä ole langatonta latausta. Honor 8 sisältää kaksi SIM-korttipaikkaa.

## Vastaanotto
Honor 8 sai hyvän vastaanoton. Puhelinvertailun arvostelija Sami Koivunen piti sitä hyvänä vaihtoehtona ”perustason älypuhelinkäyttöön”. Koivusen tavoin Taskumuron arvostelija Juha Kokkonen kehui Honor 8:n hyvää hinta-laatusuhdetta.

## Lähteet